text: қостанай облысы науырзым ауданындағы ауыл, буревестник ауылдық әкімдігі орталығы. аудан орталығы қарамеңді ауылынан қарай 86 км жерде, қарғалы тауының бетеге, боз, қау өскен баурайында орналасқан. 1999 жылы ауылдың тұрғындары 1988 адам (983 ер адам және 1005 әйел адам) болса, 2009 жылы 1573 адамды (783 ер адам, 790 әйел адам) құрады. іргесі 1962 жылы тың игеруге байланысты қаланған. буревестникте бұрынғы «буревестник» астық кеңшары негізінде өндірістік кооператив, шаруа қожалықтары құрылған. астық қабылдау пункті, электр станция, орта мектеп, пункт, т. б. мекемелер бар. тұрғындары басқа елді мекендермен автомобиль жолы арқылы қатынасады.